Arnór Atlason tager skiftet fra assistent til cheftræner.

Aalborg Håndbold har de seneste mange år badet sig i titler. En andenplads til EHF Champions League Final4-stævnet, tre DM-titler, to pokaltitler og tre Super Cup-pokaler, er det blevet til, mens både Stefan Madsen og assistenttræner Arnór Atlason har stået i spidsen for holdet. Men fra næste sæson er det makkerskab slut. Arnór Atlason skifter nemlig fra assistent til chef, når han tiltræder som cheftræner i ligaklubben TTH Holstebro i sommeren 2023. - Både min familie og jeg har været rigtig glade for vores tid i Aalborg, og det bliver bestemt ikke nemt at tage afsked, fortæller Arnór Atlason. Vemodig afsked Den islandske træner kom til klubben som spiller i 2016, hvorefter han i 2018 stoppede sin aktive karriere. Siden da har han fungeret som assistenttræner i klubben. - Det bliver med stor vemodighed at skulle tage afsked med Arnór, selvom planen hele tiden har været, at han på et tidspunkt ville prøve at stå på egne ben som cheftræner, fortæller direktør for Aalborg Håndbold, Jan Larsen. Arnor Atlason og familien har boet i Aalborg i syv år. Og selvom fremtiden er på plads et andet sted, så er ambitionerne for resten af sæsonen i den røde trøje stadig høje. - Det har været syv fantastiske år, og det bliver resten af den her sæson uden tvivl også. Jeg glæder mig til at se, hvad vi kan opnå, og planen er selvfølgelig at tage herfra med endnu en guldmedalje om halsen, siger han.